
30/10/2017

הכנסת העשרים
מושב רביעי
<פרוטוקול מס' 615>
מישיבת ועדת העבודה, הרווחה והבריאות
יום שני, י' בחשון התשע"ח (30 באוקטובר 2017), שעה 9:50
<סדר היום:>
<הצעת חוק הביטוח הלאומי (תיקון מס' 192) (חישוב תקופת אכשרה), התשע"ז-2017>
נכחו:

<חברי הוועדה:> 
אלי אלאלוף – היו"ר
טלי פלוסקוב 
<מוזמנים:> 
	הדיל יונס
	–
	עו"ד, משרד המשפטים

	לאה לאורה בנימינוב
	–
	עו"ד, משרד המשפטים

	עפרי גופר
	–
	עו"ד, הלשכה המשפטית, משרד האוצר

	אוריאל כזום
	–
	מנהל אגף מחליפות שכר, המוסד לביטוח לאומי

	דוד נתן
	–
	ממונה בכיר, אגף אבטלה, המוסד לביטוח לאומי

	חנן פוטרמן
	–
	עו"ד, הלשכה המשפטית, המוסד לביטוח לאומי

	יונתן פוקס
	–
	ממונה הסדרה, פיקוח ורגולציה, שירות התעסוקה

	אלי יריב
	–
	ההסתדרות החדשה


<ייעוץ משפטי: >
ורד קירו זילברמן
<מנהל/ת הוועדה:>
אתי שבתאי
<רישום פרלמנטרי:>
אהובה שרון, חבר תרגומים
<הצעת חוק הביטוח הלאומי (תיקון מס' 192) (חישוב תקופת אכשרה), התשע"ז-2017>
<היו"ר אלי אלאלוף:>
היום ה-30 באוקטובר 2017, י' בחשוון התשע"ח, השעה 9:50 ואני פותח את ישיבת ועדת העבודה, הרווחה והבריאות. על סדר היום הצעת חוק של הביטוח הלאומי (תיקון מס' 192) (חישוב תקופת אכשרה), התשע"ז-2017, מ/1110.
<חנן פוטרמן:>
הלשכה המשפטית, ביטוח לאומי. אני אסביר את המצב החוקי היום, את הבעייתיות והקושי, ואת התיקון שאנחנו מציעים.

דמי אבטלה משולמים למבוטח שמובטל ועונה על התנאים הקבועים בסעיף 160 לחוק הביטוח הלאומי, אשר השלים תקופת אכשרה. תקופת אכשרה היא תקופה של 12 חודשים קלנדריים בהם שולמו דמי ביטוח אבטלה מתוך 18 חודשים שקדמו ליום הקובע. היום הקובע הוא היום שבו התייצב המבוטח בלשכת שירות התעסוקה, נרשם כמחפש עבודה. במידה והוא התייצב באמצע החודש, היום הקובע הוא ה-1 בחודש שבו הוא התייצב. מהיום הזה סופרים למעשה 12 חודשים מתוך 18 ובודקים אם אותו מבוטח צבר תקופת אכשרה. היה וכן, והוא עומד בתנאים הקבועים בחוק, הוא יהיה זכאי לדמי אבטלה.

הבעיה שנוצרה היא במצב שבו מבוטחים שסיימו את תקופת העסקתם לא מתייצבים מיד עם סיום תקופת ההעסקה שלהם אלא מחפשים עבודה בכוחות עצמם במשך תקופה שיכולה להיות ימים, שבועות וחודשים, והם מתייצבים רק לאחר שלא הצליחו למצוא עבודה בכוחות עצמם. אז למעשה תקופת האכשרה נספרת מאותו יום בו הם התייצבו ולא מאותו יום בו הם סיימו את תקופת העסקתם.

התיקון המוצע מאפשר לאותם מבוטחים שמעוניינים לחפש עבודה בכוחות עצמם, תקופה של עד שלושה חודשים שלא תילקח בחשבון במסגרת חישוב תקופת האכשרה לזכאות לדמי אבטלה. זאת אומרת, יהיו להם עד שלושה חודשים לחפש עבודה בכוחות עצמם מבלי שהם יהיו עלולים לאבד את הזכאות לדמי אבטלה.

סעיף 162 לחוק מונה עילות בהן ניתן להאריך את תקופת האכשרה, להסתכל מספר חודשים אחורה מעבר ל-18 חודשים שציינתי. לא מדובר במסגרת העילות האלה שהן עילות כמו מחלה או תאונה בהן אני מסתכל ובוחן כמה ימים או תקופות המבוטח היה חולה ואז אני מאריך לו את התקופה של 12 החודשים באותה תקופה בה הוא היה מנוע מלעבוד, אלא מדובר בתיקון המוצע לגבי מבוטחים שאם הם היו מתייצבים מיד עם סיום העסקתם, הם היו צוברים את תקופת האכשרה.

<היו"ר אלי אלאלוף:>
אני מקדם בברכה חברה מהסיעה שלי, טלי פלוסקוב. ברוכה הבאה.

<חנן פוטרמן:>
העובדה שהם המשיכו לחפש עבודה בכוחות עצמם והתעכבו בהתייצבות ורישום בלשכת שירות התעסוקה, היא זו שלמעשה פגעה בזכאות שלהם ובתיקון הזה אנחנו באים לענות על אותם המקרים כדי שלא יאבדו את הזכאות לדמי אבטלה.

זו מטרת התיקון. זה תיקון שלמעשה בא להיטיב.

<היו"ר אלי אלאלוף:>
מי יזם את התיקון הזה?

<חנן פוטרמן:>
ביטוח לאומי. השר. זאת הצעה ממשלתית.

<טלי פלוסקוב (כולנו):>
מבורך מאוד.

<היו"ר אלי אלאלוף:>
עוד מישהו רוצה להשלים?

<הדיל יונס:>
משרד המשפטים. ציינתי בפני המוסד לביטוח לאומי ולשכת התעסוקה שצריך לבחון מקרים בהם בתקופת האכשרה מישהו שמוצא עבודה לתקופה קצרה ואז המועד הקובע מבחינתו משתנה. יכול להיות שההסדר הזה דווקא יכול להזיק לו ולא להיטיב עמו.

אולי רק לבחון בנהלים פנימיים שבכל פעם שההסדר הזה פוגע, לבחור את החלופה המיטיבה עם הזכאי.

<היו"ר אלי אלאלוף:>
אנשי רואה שהבוקר באים רק עם הצעות טובות. אני כמובן בעד.

<חנן פוטרמן:>
אני אוסיף ואומר שגם המצב היום לפני התיקון המוצע, אנחנו בוחנים למעשה את 12 החודשים מתוך 18 החודשים מהיום שבו הוא סיים את עבודתו האחרונה. בתיקון כאן אין שינוי. 

<היו"ר אלי אלאלוף:>
לקחתם את זה בחשבון. טוב.

<חנן פוטרמן:>
אם בתקופה, כמו שציינה הדיל, תהיה תקופה למשל של שלושת החודשים שבהם אנחנו לוקחים את תקופת ה-גרייס הזאת, באותם שלושת החודשים, בחודש האחרון לדוגמה הוא מצא עבודה למספר ימים, תקופת ההעסקה האחרונה שלו היא תקופת ההעסקה בחודש השלישי. אני אסתכל על תקופת ההעסקה הזאת כעל התקופה האחרונה. שזה יהיה ברור. זה גם היום קורה, לפני התיקון.

<היו"ר אלי אלאלוף:>
היערכות ליישום החוק הזה לא צריכה הרבה זמן? 

<חנן פוטרמן:>
לא.

<היו"ר אלי אלאלוף:>
זה יישום מיידי?

<אוריאל כזום:>
לא יישום מיידי אבל חודשיים-שלושה.

<היו"ר אלי אלאלוף:>
גם בשירות התעסוקה אתם ערוכים לכך?

<יונתן פוקס:>
אני משירות התעסוקה. ההשפעה עלינו היא רק חיובית. אין שינוי בתהליך. אצלנו מחפשים עבודה ובעצם מה שייצר תיקון החקיקה הזה הוא שלא יהיו דורשי עבודה שיגיעו ללשכות שלנו רק כדי לאמת את הזכאות. יש לנו הרבה דורשי עבודה, משהו כמו 9,000 בכל רגע נתון, שבעצם לא ברורה להם הזכאות. הם מתחילים להתייצב. ה-גרייס הזה יאפשר לעשות עבודה יותר איכותית. אצלנו אין שינוי בתהליך.,

<היו"ר אלי אלאלוף:>
יופי. אפשר לקרוא.

<ורד קירו זילברמן:>
לייעוץ המשפטי של הכנסת אין הערות. כן הכנסנו כמה דיוקים קטנים בנוסח שמקובלים על ביטוח לאומי ולא משנים מהותית אלא רק מחדדים את האמירה.

<חנן פוטרמן:>
הצעת חוק הביטוח הלאומי (תיקון מס' 192) (חישוב תקופת אכשרה), התשע"ז-2017
1. תיקון סעיף 162

בחוק הביטוח הלאומי (נוסח משולב), התשנ"ה-1995 (להלן – החוק העיקרי), בסעיף 162, האמור בו יסומן "(א)" ואחריו יבוא:

"(ב)
בלי לגרוע מהוראות סעיף קטן (א) בחישוב תקופת האכשרה, ימנו את 18 החודשים כאמור בסעיף 161, בלי למנות בהם את התקופה שתחילתה ביום שבו הפסיק המבוטח את עבודתו בפעם האחרונה לפני התאריך הקובע, וסיומה בתאריך הקובע, ובלבד שהתקופה האמורה לא תעלה על שלושה חודשים".

2. תחילה ותחולה

תחילתו של חוק זה ב-1 בחודש שלאחר פרסומו (בסעיף זה – יום התחילה) והוא יחול על מי שלגביו התאריך הקובע, כהגדרתו בסעיף 158 לחוק העיקרי, חל ביום התחילה ואילך.
<היו"ר אלי אלאלוף:>
אנחנו מצביעים., מי בעד אישור הצעת חוק הביטוח הלאומי (תיקון מס' 192) (חישוב תקופת אכשרה), התשע"ז-2017? מי נגד?

הצבעה

בעד – פה אחד

הצעת חוק הביטוח הלאומי (תיקון מס' 192) (חישוב תקופת אכשרה), התשע"ז-2017 - נתקבלה

<היו"ר אלי אלאלוף:>
אושר פה אחד.

תודה רבה.

<הישיבה ננעלה בשעה 09:58.>

